หนุนขึ้นดอกเบี้ยสยบเงินเฟ้อ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ทีเอ็มบีเชื่อทุนไหลเข้าจากเศรษฐกิจ ตั้งวอร์รูมช่วยเอสเอ็มอีป้องกันเสี่ยง
โพสต์ทูเดย์ — ซีอีโอทหารไทย ส่งเสียงเชียร์ทางการขึ้นดอกเบี้ยคุมเงินเฟ้อ ไม่ห่วงกระทบบาทแข็ง
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ธนาคารแห่งประเทศไทย (ธปท.) ควรปรับขึ้นดอกเบี้ยนโยบาย ไม่ต้องเป็นห่วงว่าจะทำให้ค่าเงินบาทแข็งค่า เพราะดอกเบี้ยของประเทศเพื่อนบ้านไม่ว่าจะเป็นอินโดนีเซีย เกาหลี หรือออสเตรเลีย ต่างสูงกว่าดอกเบี้ยของไทย แต่เงินก็ยังไหลเข้าประเทศไทยอยู่ดี เพราะนักลงทุนเชื่อมั่นในพื้นฐานเศรษฐกิจ
นายบุญทักษ์เห็นว่าสิ่งที่น่าห่วงตอนนี้คือเงินเฟ้อที่เร่งตัวขึ้นต่อเนื่องจนสูงกว่า 3% มากกว่า โดยเฉพาะเมื่อค่าเงินบาทแข็งค่า ผู้ประกอบการอาจนำเข้าวัตถุดิบมากขึ้นยิ่งกดดันให้เงินเฟ้อสูง อีกทั้งมองว่าควรปรับขึ้นดอกเบี้ยจนกว่าเงินฝากที่แท้จริงจะเป็นบวก
อย่างไรก็ดี ระบบธนาคารมีสภาพคล่องสูงอยู่แล้ว แต่สาเหตุที่หลายธนาคารออกเงินฝากพิเศษก็เพื่อรักษาฐานลูกค้าเก่าที่โยกเงินไปหาแหล่งลงทุนอื่นที่ให้ผลตอบแทนดีกว่าฝากธนาคาร ไม่ได้มุ่งระดมสภาพคล่อง เฉพาะทหารไทยมีสัดส่วนสินเชื่อต่อเงินฝาก 85% ด้านสินเชื่อเริ่มกลับเป็นทรงตัว จากที่เคยหดตัว โดยสินเชื่อเติบโตได้ดีในกลุ่มพลังงาน
นอกจากนั้น ยังเป็นห่วงเศรษฐกิจโลกเพราะหลายประเทศพยายามออกมาตรการกระตุ้นเศรษฐกิจ และเข้าแทรกแซงค่าเงินให้อ่อนลง จึงเกรงว่าจะก่อให้เกิดสงครามอัตราแลกเปลี่ยนไปทั่วโลก ซึ่งจะทำให้การค้าของโลกชะลอตัวลง ส่งผลให้เศรษฐกิจโลกเติบโตชะลอตัวลงด้วย
“ไม่แน่ใจว่าครึ่งปีแรกเศรษฐกิจโลกฟื้นตัวได้จริง หรือเกิดจากการผลิตสินค้าเพื่อทดแทนสต๊อกเก่าที่หมดไป ดังนั้นควรกระตุ้นให้เกิดการค้าระหว่างประเทศเศรษฐกิจโลกจึงจะฟื้นได้ ประเทศต่างๆ จึงควรหันหน้าคุยกันเพื่อแก้ปัญหาไปในแนวทางเดียวกัน” ซีอีโอทหารไทย กล่าว
นายบุญทักษ์ กล่าวว่า ธนาคารได้แยกห้องค้าเงินสำหรับลูกค้าขนาดกลางและขนาดย่อม (เอสเอ็มอี) โดยเฉพาะ เพื่อให้ลูกค้าเอสเอ็มอีมีช่องทางติดต่อกับพนักงานได้โดยตรง รวมทั้งขอจองซื้อฟอร์เวิร์ดใน ช่วงที่เงินบาทแข็งค่าอยู่ในขณะนี้ ผ่าน หมายเลขโทรศัพท์ 022305333 
สาเหตุที่ต้องแยกทีมงานค้าเงินให้ลูกค้า เอสเอ็มอีขึ้นมาโดยเฉพาะ เพราะที่ผ่านมาลูกค้าเอสเอ็มอีขาดช่องทางติดต่อสื่อสารกับพนักงานโดยตรง แม้ลูกค้าต้องการจองฟอร์เวิร์ดแต่ไม่รู้ว่าจะผ่านช่องทางใดได้บ้าง ต่างกับลูกค้าขนาดใหญ่ที่มีทีมงานดูแลโดยเฉพาะ
“ลูกค้าที่โทรมาจะเป็นลูกค้าของธนาคาร หรือไม่เป็นลูกค้าธนาคารก็ได้ ตอนนี้ได้ผลตอบรับที่ดี ลูกค้าเอสเอ็มอีจองฟอร์เวิร์ดเยอะขึ้น จากจำนวนพนักงานที่มีอยู่คอยช่วยเหลือประมาณ 10 คน” นายบุญทักษ์ กล่าว
นายสยาม ประสิทธิศิริกุล ประธานเจ้าหน้าที่บริหารธุรกิจเอสเอ็มอี ธนาคารทหารไทย กล่าวว่า ขณะนี้ธนาคารได้ออกผลิตภัณฑ์ “เทรด ออน ดีมานด์” เพื่อช่วยเหลือลูกค้าเอสเอ็มอีที่ทำธุรกิจส่งออก ด้วยการให้วงเงินสินเชื่อหมุนเวียน ใช้หลักทรัพย์ค้ำประกันต่ำ และพ่วงการจองฟอร์เวิร์ดให้ด้วย
แหล่งข่าวจากธนาคารกรุงไทยเปิดเผยว่า เมื่อเร็วๆ นี้ทางการจากประเทศต่างๆ ในเอเชียได้หารือกันโดยหวังจะร่วมกันแก้ไขปัญหาอัตราแลกเปลี่ยน (ConcertedIntervention) เพราะดีกว่าต่างคนต่างออกมาตรการ แต่ไม่สามารถหาแนวทางร่วมได้เพราะยังเสียงแตกอยู่ เนื่องจากหากเป็นไปได้ ทางการไม่เข้าแทรกแซง เพราะจะทำให้ตลาดบิดเบี้ยวเพราะเงินบาทแข็งค่าขึ้นแล้ว 20% เป็นอันดับ 2 ในภูมิภาครองจากมาเลเซีย